ORDE do 13 de marzo de 2009 pola que se declara de interese galego a Fundación Centro Tecnolóxico de Eficiencia e Sostenibilidade Enerxética e se ordena a súa inscrición no rexistro de fundacións, sección da Consellería de Innovación e Industria.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 07/04/2009

Con data do 18 de febreiro de 2009 publicouse no Diario Oficial de Galicia número 34 a orde da Consellería de Presidencia, Administracións Públicas e Xustiza do 27 de xaneiro de 2009, pola que se clasifica como de interese tecnolóxico a Fundación Centro Tecnolóxico de Eficiencia e Sostenibilidade Enerxética, e se adscribe á Consellería de Innovación e Industria, que terá que exercer o protectorado plenamente sobre ela.
Esta fundación, de acordo co establecido no artigo 7 dos seus estatutos, ten por obxecto, contribuír á potenciación, crecemento e mellora dos coñecementos en materia de aforro, eficiencia enerxética e sustentabilidade centrándose nas actividades de valor engadido como: análise de mercados (tecnoloxía, demanda, oferta, regulación), normalización, diagnósticos, certificación, deseño de solucións (tecnolóxicas e non tecnolóxicas), proxectos de I+D+i xunto coa transferencia de tecnoloxía asociada, divulgación, elaboración de recomendación para a totalidade de segmentos do mercado. De maneira prioritaria, este obxecto concretarase na construción, dotación de recursos, posta en marcha e xestión do Centro Tecnolóxico de Sostenibilidade de Eficiencia Enerxética.
Así mesmo, serán fins específicos da fundación:
a) A produción, promoción e divulgación do coñecemento, en eficiencia enerxética e sustentabilidade, así como a formación de persoal técnico e científico experto en tales tecnoloxías.
b) O fomento de colaboracións académicas e científicas con universidades e grandes centros de investigación estatais e estranxeiros especializados en eficiencia e aforro enerxético.
c) Sensibilizar e crear conciencia social.
d) Identificación e impulso de novos produtos e servizos con solucións adaptadas ás necesidades dos distintos segmentos do mercado.
e) O establecemento de colaboracións e outros mecanismos de cooperación, na forma que legalmente proceda, coas administracións públicas e o sector privado nas materias propias da súa actividade, para a mellora da súa capacidade tecnolóxica.
f) O acercamento, confluencia e coordinación das investigacións tecnolóxicas básica e aplicada, operando como centro de transferencia e de referencia de tecnoloxía.
g) A organización de encontros e reunións científico-tecnolóxicos de ámbito autonómico, nacional e internacional.
h) Definir índices de eficiencia enerxética e sustentabilidade por segmento e áreas xeográficas.
i) Calquera outra finalidade que o Padroado considere de interese para o desenvolvemento do obxecto fundacional.
Por todo isto, e en virtude das competencias que me confire o artigo 34.12º da Lei 1/1983, do 22 de febreiro, (modificada pola Lei 11/1988, do 20 de outubro), reguladora da Xunta e da súa Presidencia, e segundo o establecido nos artigos 47 da Lei 12/2006, do 1 de decembro, de fundacións de interese galego, e 32.3º a) do Decreto 248/1992, do 18 de xuño, polo que se aproba o Regulamento de organización e funcionamento do Protectorado das fundacións de interese galego,
DISPOÑO:
Artigo primeiro.-Declarar de interese galego a Fundación Centro Tecnolóxico de Eficiencia e Sostenibilidade Enerxética ao cumprir os seus estatutos as prescricións que, para tal efecto, sinala a vixente lexislación en materia de fundacións de interese galego.
Artigo segundo.-Ordenar a inscrición da Fundación Centro Tecnolóxico de Eficiencia e Sostenibilidade Enerxética no Rexistro de Fundacións de Interese Galego, sección da Consellería de Innovación e Industria, para os efectos constitutivos que sinala a Lei 12/2006, do 1 de decembro, de fundacións de interese galego.
Artigo terceiro.-Esta fundación queda sometida ao disposto na normativa de xeral aplicación, en especial á obriga de darlles publicidade suficiente ás súas actividades e á ausencia de ánimo de lucro na prestación dos servizos. Tamén queda obrigada a renderlle contas anualmente ao protectorado e a xustificar, a través da memoria anual, o cumprimento da finalidade fundacional, así como a presentar o plan de actuación con anterioridade ao inicio do exercicio económico correspondente.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de marzo de 2009.
Fernando Xabier Blanco Álvarez
Conselleiro de Innovación e Industria